KIRJALLINEN KYSYMYS E-0907/01 esittäjä(t): Antonios Trakatellis (PPE-DE) komissiolle. Radioasemien toimilupien myöntäminen ja joukkotiedotusvälineiden moniarvoisuus.



Virallinen lehti nro 350 E , 11/12/2001 s. 0054 - 0055



KIRJALLINEN KYSYMYS E-0907/01 esittäjä(t): Antonios Trakatellis (PPE-DE) komissiolle (28. maaliskuuta 2001) Aihe: Radioasemien toimilupien myöntäminen ja joukkotiedotusvälineiden moniarvoisuus Radioasemien toimilupia koskevien Kreikan hallituksen uusien säännösten mukaisesti viimeiselle sijalle asetettiin kolme asemaa, joiden joukossa oli Skaï-radioasema. Skaïlla on suurimmat radioasemien kuuntelijamäärät, ja sen kannat usein eivät noudata Kreikan hallituksen virallista linjaa. Kun otetaan huomioon, että Euroopan unionista tehdyn sopimuksen 6 artiklan mukaan Euroopan unioni perustuu vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin ja että Amsterdamin sopimukseen sisällytetyn pöytäkirjan mukaan jäsenvaltioiden julkinen yleisradiotoiminta liittyy suoraan jokaisen yhteiskunnan demokraattisiin, yhteiskunnallisiin ja kulttuurisiin tarpeisiin samoin kuin tarpeeseen turvata viestinnän moniarvoisuus, kysyn komissiolta seuraavaa: 1. Eikö edellä mainittujen periaatteiden ja erityisesti tiedotusvälineiden moniarvoisuuden periaatteen kunnioittaminen ja turvaaminen ole jäsenvaltioille asetettu selkeä edellytys? 2. Onko Kreikan lainsäädännön radiotoimintaa koskevien osien yhdenmukaistaminen yhteisön lainsäädännön ja perussopimusten määräysten kanssa varmistettu? 3. Koska kyseessä on ilmeinen yhteisön lainsäädännön rikkominen, mitä komissio aikoo tehdä varmistaakseen perusperiaatteiden noudattamisen Skaïn tapauksessa ja muissa tapauksissa, joissa loukataan unionin tiedotusvälineiden vapaata ja moniarvoista toimintaa? 4. Mihin toimiin komissio aikoo ryhtyä turvatakseen moniarvoisuuden, tiedotuksen yhtäläisin ehdoin ja journalistisen etiikan valvonnan, sekä varmistaakseen kansallisen radio- ja televisioneuvoston ansioihin perustuvan kokoonpanon ja valtuudet peruuttaa toimilupa tapauksissa, joissa avoimuussääntöjä rikotaan? 5. Mikä on komission yleinen kanta jäsenvaltioihin nähden, kun otetaan huomioon Euroopan unionin perusoikeuskirjan 11 artiklan 2 kohta, jossa todetaan, että tiedotusvälineiden vapautta ja moniarvoisuutta kunnioitetaan? António Vitorinon komission puolesta antama vastaus (17. heinäkuuta 2001) Komission näkemyksen mukaan tiedotusvälineiden moniarvoisuuden kunnioittaminen on yksi demokratian ja oikeusvaltion perusperiaatteista, kuten myös Euroopan unionin perusoikeuskirjan 11 artiklan 2 kohdassa todetaan. Komissio huomauttaa, että toimilupien myöntäminen radioasemille arvoisan parlamentin jäsenen kuvaamassa jäsenvaltion sisäisessä tilanteessa ei yhteisöjen tuomioistuimen oikeuskäytännön mukaan kuulu yhteisön oikeuden soveltamisalaan. Esitetyt kysymykset olisi osoitettava maan sääntelyelimelle eli Kreikan kansalliselle radio- ja televisioneuvostolle. Perusoikeuskirjan 51 artiklan mukaan perusoikeuskirjan määräykset koskevat jäsenvaltioita ainoastaan silloin, kun ne soveltavat unionin oikeutta. Komissio huomauttaa, että silloin kun sananvapautta voidaan todeta rikotun ja kansallisen tuomioistuimen päätökseen ei enää voida hakea muutosta, on mahdollista antaa asia Strasbourgissa Euroopan neuvoston yhteydessä toimivan Euroopan ihmisoikeustuomioistuimen käsiteltäväksi.